SET บ่ายวูบ 40 จุด ตาม “ดาวฟิวเจอส์” ดิ่ง 760 จุด แนะลงทุนกลุ่ม ICT เลี่ยงธนาคาร-นอนแบงก์
SET บ่ายวูบ 40 จุด ตาม "ดาวฟิวเจอส์" ดิ่ง 760 จุด แนะลงทุนกลุ่ม ICT เลี่ยงธนาคาร-นอนแบงก์ โดยดัชนีตลาดหุ้นไทย ณ เวลา 14.56 น. อยู่ที่ 1,342.14 จุด ลบ 40.42 จุด หรือ 2.92% สูงสุดที่ 1,379.78 จุด ต่ำสุดที่ 1,338.25 จุด มูลค่าการซื้อขาย 5.63 หมื่นล้านบาท
15 มิ.ย. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 14.56 น. อยู่ที่ 1,342.14 จุด ลบ 40.42 จุด หรือ 2.92% สูงสุดที่ 1,379.78 จุด ต่ำสุดที่ 1,338.25 จุด มูลค่าการซื้อขาย 5.63 หมื่นล้านบาท ขณะที่ดัชนีดาวโจนส์ล่วงหน้า ณ เวลา 14.48 น. (ตามเวลาประเทศไทย) อยู่ที่ระดับ 24,774 จุด ลบ 765 จุด หรือ 3%

ด้าน นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี เปิดเผยว่า ตลาดหุ้นไทยในช่วงบ่ายนี้ปรับตัวลงกว่า 40 จุด เป็นไปในทิศทางเดียวกับตลาดต่างประเทศ โดยตลาดหุ้นในยุโรปที่เทรดบ่ายนี้ต่างติดลบเกือบ 3% เช่นเดียวกับดาวโจนส์ฟิวเจอร์สที่ร่วงไป 800 จุด จากความกังวลสถานการณ์การแพร่ระบาดไวรัสโควิด-19 ระลอก 2
พร้อมให้แนวรับ 1,340-1,330 จุด ส่วนแนวต้าน 1,355 จุด
ขณะที่ บล.กสิกรไทย ระบุในบทวิเคราะห์ คาด SET index แกว่งในกรอบ 1,330-1,370 จุด เราแนะรอดู แนวโน้มผลประกอบการ 2Q20, ประเด็น Vaccine, ประเด็นสถานการณ์ความตึงเครียดระหว่างสหรัฐฯ-จีน และ ณ ปัจจุบัน SET ซื้อขายบน Valuation สูงที่สุดในภูมิภาคในระดับ +2SD บน PER12MF ที่ 19x ฉะนั้นเราคาดว่า รอบนี้ SET มีโอกาสที่จะพักฐานแรงกว่าภูมิภาค ประเมินกรอบแนวรับอิง EYG(%) ที่ระดับ -0.5SD ย้อนหลัง 10ปี ได้กรอบประมาณ 1,320จุด+/- จากประเด็นข้างต้น
สำหรับกลยุทธ์การลงทุนต่อจากนี้ แนะนำกลุ่ม ICT(ADVANC) ซึ่งเป็นกลุ่มที่ได้รับผลกระทบจำกัดจาก COVID-19 และหลีกเลี่ยงหุ้นกลุ่มธนาคารขนาดใหญ่, กลุ่ม Non-bank ที่ได้รับผลกระทบจาก Policy Risk และกลุ่มที่อิงกับสหรัฐ/ยุโรป สำหรับนักลงทุนที่รับความเสี่ยงได้ต่ำแนะรอดูจำนวนผู้ติดเชื้อว่าจะมีคลื่นลูกที่ 2 หรือไม่